Nafarroako Parlamentuko Mahaiak, 2019ko urriaren 14an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Isabel Olave Ballarena andreak aurkezturiko mozioa, zeinaren bidez Nafarroako Gobernua premiatzen baita kultur intereseko ondasun deklara ditzan Oronozko eta Endarlatsako zentral hidroelektrikoak.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko urriaren 14an

Lehendakaria: Unai Hualde Iglesias

MOZIOAREN TESTUA

Nafarroako Gorteetako kidea izan eta Navarra Suma talde parlamentarioari atxikita dagoen Isabel Olave Ballarena andreak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko: Nafarroako Gobernua premiatzen da kultur intereseko ondasun deklara ditzan Oronozko eta Endarlatsako zentral hidroelektrikoak.

2015ean alarma piztu zen Life Irekia proiektua (Lite 14 Nat/Esc/000186) ezarriko zela-eta. Proiektuaren helburu nagusia honako hau da: Kantauriko ibaien arazo nagusitzat jotzen dena –horien fragmentazioa– leheneratzea, horien konektibitatea murrizten duelako.

Horrek esan nahi du zenbait presa txiki eraitsiko direla Bidasoa ibaian eta ibai horren adarretan, uste baita ekosistemak aldatu egiten direla eta espezierik sentiberenen (ugaztun erdiakuatikoen eta arrainen) banaketa-eremua murriztu edo fragmentatu egiten dela.

Proiektu hori abiarazi zenetik jada egin dira aurreikusitako zenbait jarduketa; esate baterako, Endarlatsako eta Zalaingo presa txikiak eraistea Beran.

Inplikatutako administrazioek Ingurumen Departamentuaren bidez bideratu dute auzia, “oztopoak kentzea” eta “faunari pasatzen uztea” bezalako kontzeptuak erabilita.

Horrenbestez, hurrengo urteotan ikusiko dugu nola desagertzen diren Nafarroako kultur ondarearen elementu argi eta nabarmenak, zentral hidroelektrikoak kasu.

Horregatik guztiagatik, ondoko erabaki proposamena aurkezten dugu:

– Nafarroako Parlamentuak Nafarroako Gobernua premiatzen du bestelako aukera bideragarri eta maiz erabiliak azter ditzan ibai guztietako presa txikiak salbatzeko.

– Nafarroako Parlamentuak Nafarroako Gobernua premiatzen du kultur intereseko ondasun deklara ditzan Oronozko eta Endarlatsako zentralak, uste baitu interes historiko eta artistikoa daukatela eta desagertzeko arriskuan daudela.

Iruñean, 2019ko urriaren 10ean

Foru parlamentaria: Isabel Olave Ballarena